*****

ΚΑΝΟΝΙΣΜΟΣ (ΕΟΚ) αριθ. 2459/88 ΤΗΣ ΕΠΙΤΡΟΠΗΣ

της 29ης Ιουλίου 1988

για τον καθορισμό των λεπτομερειών εφαρμογής των προσωρινών μέτρων για την ενίσχυση στην παραγωγή μεταποιημένων προϊόντων με βάση τις τομάτες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 2247/88 (2), και ιδίως το άρθρο 2 παράγραφος 3 και το άρθρο 20,

τον κανονισμό (ΕΟΚ) αριθ. 2243/88 του Συμβουλίου της 19ης Ιουλίου 1988 σχετικά με τα προσωρινά μέτρα για την ενίσχυση στην παραγωγή μεταποιημένων προϊόντων με βάση τις τομάτες (3), και ιδίως το άρθρο 3,

Εκτιμώντας:

ότι το άρθρο 1 του κανονισμού (ΕΟΚ) αριθ. 2243/88 προβλέπει ότι η ποσότητα των νωπών τοματών που προορίζεται για παρασκευή μεταποιημένων προϊόντων με βάση τις τομάτες για τα οποία χορηγείται ενίσχυση στην παραγωγή κατανέμεται μεταξύ των επιχειρήσεων μεταποίησης με βάση τη μέση παραγωγή τους κατά τη διάρκεια των περιόδων εμπορίας 1985/86, 1986/87 και 1987/88· ότι οι επιχειρήσεις που άρχισαν τις δραστηριότητές τους μετά την αρχή της περιόδου εμπορίας 1986/87 και που δεν ευνοήθηκαν από το καθεστώς ενίσχυσης στην παραγωγή, οι οποίες επιθυμούν να λάβουν ενίσχυση από την προσεχή περίοδο εμπορίας, πρέπει να πληρούν τις προϋποθέσεις του άρθρου 2 του κανονισμού (ΕΟΚ) αριθ. 1599/94 της Επιτροπής της 5ης Ιουνίου 1984 περί λεπτομερειών εφαρμογής του συστήματος ενίσχυσης στην παραγωγή για τα μεταποιημένα προϊόντα με βάση τα οπωροκηπευτικά (4), όπως τροποποιήθηκε τελευταία από τον κανονισμό (ΕΟΚ) αριθ. 2396/88 (5)· ότι οι επιχειρήσεις που αρχίζουν τις δραστηριότητές τους κατά την περίοδο εμπορίας 1988/89 οφείλουν να ανακοινώνουν στις ίδιες αρχές στοιχεία σχετικά με τις δυνατότητες μεταποίησης για τα διάφορα τελικά προϊόντα που πρόκειται να παραχθούν·

ότι οι αρμόδιες αρχές κατανέμουν σε κάθε επιχείρηση μεταποίησης τις ποσότητες νωπών τοματών που μπορούν να χρησιμοποιηθούν για την παραγωγή τελικών προϊόντων για τα οποία χορηγείται ενίσχυση· ότι η κατανομή αυτή πρέπει να βασίζεται στα στοιχεία που ανακοινώνουν οι επιχειρήσεις· ότι στις περιπτώσεις που υπάρχει αμφιβολία, όσον αφορά την ακρίβεια των στοιχείων, παρέχεται άδεια στις αρμόδιες αρχές να αναβάλουν την κατανομή μέχρι να λυθούν οι αμφιβολίες·

ότι η κατανομή ειδικών ποσοτήτων σε κάθε επιχείρηση έχει σαν αποτέλεσμα η καταβολή της ενίσχυσης στην παραγωγή να περιορίζεται σε κάθε καθορισμένη ποσότητα· ότι ο στόχος του συστήματος επιτυγχάνεται όταν η ποσότητα που έχει κατανεμηθεί σε μια επειχείρηση μπορεί να μεταβιβαστεί σε μια άλλη· ότι η δυνατότητα αυτή επιτρέπει στις επιχειρήσεις να εργάζονται με μεγαλύτερη ευελιξία· ότι η αρμόδια αρχή πρέπει να έχει το δικαίωμα να αποδέχεται τη μεταβίβαση του δικαιώματος που απορρέει από την κατανομή, εφόσον αυτό είναι δυνατόν να πραγματοποιηθεί χωρίς αρνητικές συνέπειες για το σύστημα ενίσχυσεις στην παραγωγή·

ότι η επιχείρηση, κατά τη διάρκεια της περιόδου εμπορίας, μπορεί να ζητήσει μόνο μία μεταβολή της κατανομής της ποσόστωσής της μεταξύ των τελικών προϊόντων· ότι πρέπει να καθορίζεται επακριβώς η προθεσμία για την άσκηση του δικαιώματος αυτού·

ότι για τον συμπυκνωμένο τοματοπολτό ισχύει ένα μόνο ποσοστό ενίσχυσης· ότι δύο ή περισσότερα ποσοστά εφαρμόζονται στις ολόκληρες αποφλοιωμένες τομάτες σε κονσέρβα και στα άλλα προϊόντα με βάση την τομάτα· ότι, σε περίπτωση που μια επιχείρηση χρησιμοποιεί για την παραγωγή των εν λόγω προϊόντων ποσότητα νωπών τοματών μεγαλύτερη από την ποσόστωσή της, η μείωση της ενίσχυσης στην παραγωγή θα πρέπει να εφαρμόζεται για όλα τα προϊόντα σε αναλογία με την υπέρβαση της ποσόστωσης·

ότι η Επιτροπή Διαχειρίσεως Μεταποιημένων Προϊόντων με βάση τα Οπωροκηπευτικά δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός καθορίζει τις λεπτομέρειες εφαρμογής των προσωρινών μέτρων για την ενίσχυση στην παραγωγή μεταποιημένων προϊόντων με βάση τις τομάτες όπως προβλέπεται στον κανονισμό (ΕΟΚ) αριθ. 2243/88.

Άρθρο 2

Η κατανομή που αναφέρεται στο άρθρο 1 παράγραφοι 2, 3, 4 και 5 του κανονισμού (ΕΟΚ) αριθ. 2243/88 πραγματοποιείται μεταξύ των επιχειρήσεων μεταποίησης οι οποίες:

α) πληρούν τις διατάξεις του άρθρου 2 του κανονισμού (ΕΟΚ) αριθ. 1599/84

και

β) έχουν υποβάλει αιτήσεις για ενίσχυση στην παραγωγή για τις περιόδους εμπορίας 1985/86, 1986/87 και 1987/88

ή

γ) αρχίζουν τις δραστηριότητές τους χωρίς δικαίωμα για ενίσχυση, κατά την περίοδο εμπορίας 1986/87 ή την περίοδο εμπορίας 1987/88, και έχουν ανακοινώσει στις αρμόδιες αρχές τις ποσότητες των τελικών προϊόντων που έχουν παρασκευαστεί

ή

δ) αρχίζουν τις δραστηριότητές τους κατά την περίοδο εμπορίας 1988/89 ή την περίοδο εμπορίας 1989/90. Στην αρχή της περιόδου εμπορίας 1989/90, τα κράτη μέλη παραγωγής προβαίνουν, ενδεχομένως, σε ανακατανομή της ποσότητας που αναφέρεται στο άρθρο 1 παράγραφος 5 του κανονισμού (ΕΟΚ) αριθ. 2243/88, λαμβάνοντας υπόψη και τις επιχειρήσεις που θα αρχίσουν τις δραστηριότητές τους κατά τη διάρκεια της εν λόγω περιόδου.

Οι ποσότητες παραγωγής - οι οποίες έχουν κατανεμηθεί στις επιχειρήσεις όπως αναφέρεται στα στοιχεία β) και γ) υπολογίζονται με βάση το μέσο όρο των ποσοτήτων που έχουν πραγματικά μεταποιηθεί, ανάλογα με την περίπτωση, κατά τη διάρκεια των εν λόγω περιόδων εμπορίας, με την επιφύλαξη, ενδεχομένως, των μεταφορών που προβλέπονται στο άρθρο 5 παράγραφος 3.

Άρθρο 3

1. Οι επιχειρήσεις μεταποίησης που αναφέρονται στο άρθρο 2 στοιχείο β), ανακοινώνουν στις αρμόδιες αρχές:

α) την ποσότητα των νωπών τοματών που έχουν χρησιμοποιηθεί κατά τη διάρκεια καθεμιάς από τις εν λόγω περιόδους εμπορίας·

β) την ποσότητα των μεταποιημένων προϊόντων που έχουν παραχθεί από τις ποσότητες που αναφέρονται στο στοιχείο α) που κατατάσσονται σε δύο ομάδες ανάλογα με τη χορήγηση ή μη χορήγηση της ενίσχυσης στην παραγωγή.

Τα μεταποιημένα προϊόντα κατατάσσονται:

- σε συμπυκνωμένο τοματοπολτό που μεταποιήθηκε σε πολτό περιεκτικότητας σε ξηρό βάρος ίσης ή μεγαλύτερης του 28 % αλλά μικρότερης του 30 %,

- σε κονσέρβες ολόκληρης αποφλοιωμένης τομάτας,

- σε άλλα προϊόντα με βάση την τομάτα.

Οι ποσότητες των νωπών τομάτων που έχουν χρησιμοποιηθεί κατανέμονται κατά ομάδες τελικών προϊόντων σύμφωνα με την ένδειξη: «παραγωγή που απολαύει ενίσχυσης», «ή όχι».

2. Οι επιχειρήσεις μεταποίησης, που αναφέρονται στο άρθρο 2 στοιχείο γ) ανακοινώνουν στις αρμόδιες αρχές:

α) τις ποσότητες των νωπών τοματών που χρησιμοποιήθηκαν κατά την ή τις εν λόγω περιόδους εμπορίας,

β) τις ποσότητες των μεταποιημένων προϊόντων που έχουν παραχθεί από την ποσότητα ή τις ποσότητες που αναφέρονται στο στοιχείο α), οι οποίες κατανέμονται με τις τρεις ομάδες τελικών προϊόντων και οι οποίες θα ήσαν επιλέξιμες για ενίσχυση στην παραγωγή.

3. Οι επιχειρήσεις μεταποίησης που αρχίζουν τις δραστηριότητές τους κατά την περίοδο εμπορίας 1988/89 ή την περίοδο εμπορίας 1989/90 παρέχουν στις αρμόδιες αρχές στοιχεία σχετικά με τις δυνατότητες παραγωγής τους, και την ποσότητα των μεταποιημένων προϊόντων που έχουν προβλέψει να παράγουν. Τα προϊόντα κατατάσσονται όπως προβλέπεται στην παράγραφο 1 δεύτερο εδάφιο.

4. Όταν οι αρμόδιες αρχές του κράτους μέλους έχουν στην κατοχή τους όλα τα στοιχεία που απαιτούνται για την κατανομή που προβλέπεται στο άρθρο 1 παράγραφοι 2, 3 και 4 του κανονισμού (ΕΟΚ) αριθ. 2243/88, μπορούν να αποφασίσουν ότι δεν θα πρέπει να ανακοινωθούν τα στοιχεία που αναφέρονται στις παραγράφους 1 και 2.

Άρθρο 4

1. Οι αρμόδιες αρχές πρέπει να λάβουν τις ανακοινώσεις που αναφέρονται στο άρθρο 3 το αργότερο στις 30 Ιουνίου. Ωστόσο, για την περίοδο 1988/89 οι ανακοινώσεις αυτές πρέπει να έχουν ληφθεί πριν από την 1η Αυγούστου 1988.

2. Τα κράτη μέλη μπορούν, σε εξαιρετικές περιπτώσεις και όταν υπάρχει βάσιμος λόγος, να δεχτούν τις ανακοινώσεις μετά τη λήξη της προθεσμίας που προβλέπεται στην παράγραφο 1, χωρίς όμως να προκληθεί υπέρβαση των ποσοτήτων που καθορίζονται στο άρθρο 1 του κανονισμού (ΕΟΚ) αριθ. 2243/88.

Άρθρο 5

1. Με βάση τις ανακοινώσεις που προβλέπονται στο άρθρο 3, οι αρμόδιες αρχές κατανέμουν συγκεκριμένη ποσότητα νωπών τοματών σε κάθε μεταποιητική επιχείρηση.

Η ποσότητα αυτή κατανέμεται σε ποσότητες που προορίζονται αντίστοιχα για την παραγωγή:

- συμπυκνωμένου τοματοπολτού,

- κονσερβών ολόκληρης αποφλοιωμένης τομάτας,

- άλλων προϊόντων με βάση την τομάτα.

2. Σε περιπτώσεις αποδεδειγμένων ή υποτιθεμένων παρατυπιών και όταν έχουν αρχίσει διοικητικές ή νομικές έρευνες για την εξακρίβωση του βάσιμου των αιτήσεων για ενισχύσεις, οι αρμόδιες αρχές μπορούν να αρνηθούν την κατανομή της ποσότητας που αμφισβητείται μέχρις ότου επιλυθεί η διαφορά.

3. Σε περίπτωση μεταβίβασης επιχειρήσεων και ιδίως σε περίπτωση συγχώνευσης, τα κράτη μέλη μπορούν να επιτρέψουν τη μεταφορά των δικαιωμάτων που προκύπτουν από την κατανομή που αναφέρεται στην παράγραφο 1 μεταξύ των μεταποιητικών επιχειρήσεων που ασκούν τις δραστηριότητές τους στο ίδιο κράτος μέλος, υπό τον όρο ότι αυτό θα γίνει χωρίς δυσμενείς συνέπειες για το σύστημα ενίσχυσης στην παραγωγή. Η μεταφορά αυτή επιτρέπεται μόνο όταν ζητείται πριν από την ημερομηνία που προβλέπεται για την υποβολή της αίτησης ενίσχυσης στην παραγωγή.

4. Στην περίπτωση που ένα κράτος μέλος διαπιστώνει ότι η συνολική ποσότητα που έχει κατανεμηθεί στις μεταποιητικές επιχειρήσεις του δεν αποτέλεσε αντικείμενο προκαταρκτικών συμβάσεων που προβλέπονται στο άρθρο 4α του κανονισμού (ΕΟΚ) αριθ. 1599/84 για μια συγκεκριμένη περίοδο εμπορίας, το εν λόγω κράτος μέλος μπορεί να αποφασίσει να κατανείμει τη μη χρησιμοποιηθείσα ποσότητα μεταξύ των μεταποιητικών επιχειρήσεων που δηλώνουν ότι είναι διατεθειμένες να συνάψουν συμπληρωματικές συμβάσεις μεταποίησης για τις εν λόγω ποσότητες. Οι συμπληρωματικές αυτές κατανομές νωπών τοματών ισχύουν μόνο για την τρέχουσα περίοδο εμπορίας.

Τα κράτη μέλη μπορούν να χορηγήσουν τις συμπληρωματικές αυτές ποσότητες το αργότερο μέχρι τις 30 Ιουνίου κάθε έτους. Ωστόσο, για την περίοδο εμπορίας 1988/89, η κατανομή αυτή πρέπει να πραγματοποιηθεί πριν από τις 31 Αυγούστου 1988.

Η γνωστοποίηση στις δικαιούχους επιχειρήσεις της απόφασης συμπληρωματικής κατανομής από την αρμόδια αρχή αποδεσμεύει τις επιχειρήσεις αυτές από την υποχρέωση να συνάψουν τις προαναφερθείσες προκαταρκτικές συμβάσεις για τις ποσότητες που ανακατανέμονται κατ' αυτόν τον τρόπο για το σκοπό της ενίσχυσης. Άρθρο 6

Η επιχείρηση μπορεί να ζητήσει το αργότερο μέχρι τις 31 Αυγούστου από τις αρμόδιες αρχές του κράτους μέλους την άδεια να πραγματοποιήσει τη μεταφορά που προβλέπεται στο άρθρο 1 παράγραφος 2 του κανονισμού (ΕΟΚ) αριθ. 2243/88.

Η κοινοποίηση της άδειας στην επιχείρηση καθορίζει τη νέα κατανομή των ποσοστώσεων νωπών τοματών που χορηγούνται στις τρεις ομάδες τελικών προϊόντων στο επίπεδο της επιχείρησης.

Άρθρο 7

Εάν, για μια επιχείρηση, οι ποσότητες μεταποιημένων προϊόντων για τα οποία ζητείται η ενίσχυση προέρχονται σαφώς από ποσότητες νωπών τοματών μεγαλύτερες από εκείνες που έχουν κατανεμηθεί για την παραγωγή των ομάδων προϊόντων που αναφέρονται στο άρθρο 5 παράγραφος 1, η ενίσχυση στην παραγωγή μειώνεται για κάθε ομάδα ανάλογα με την ποσότητα νωπών τοματών που χρησιμοποιήθηκε, η οποία υπερβαίνει την ποσότητα που είχε κατανεμηθεί με σκοπό τη μεταποίηση σε προϊόντα της εν λόγω ομάδας.

Άρθρο 8

Τα κράτη μέλη λαμβάνουν όλα τα κατάλληλα μέτρα για να εξασφαλίσουν:

- ότι δεν γίνεται υπέρβαση των ποσοτήτων που προβλέπονται στο άρθρο 1 παράγραφος 1 του κανονισμού (ΕΟΚ) αριθ. 2243/88,

- τη δίκαια κατανομή μεταξύ των επιχειρήσεων των ποσοτήτων που αναφέρονται ανωτέρω.

Άρθρο 9

1. Εκτός από τις πληροφορίες που ζητούνται βάσει του άρθρου 4 στοιχείο ε) του κανονισμού (ΕΟΚ) αριθ. 1599/84, οι επιχειρήσεις μεταποίησης ανακοινώνουν στην καθορισμένη υπηρεσία και πριν από την ημερομηνία που προβλέπεται στο εν λόγω άρθρο:

α) την ποσότητα των νωπών τοματών που έχουν αγοραστεί ή αναμένεται να αγοραστούν κατά τη διάρκεια της τρέχουσας περιόδου εμπορίας και οι οποίες έχουν χρησιμοποιηθεί ή πρόκειται να χρησιμοποιηθούν για μεταποίηση σε τελικά προϊόντα για τα οποία δεν έχει ζητηθεί ή δεν πρόκειται να ζητηθεί ενίσχυση, δεδομένου ότι τα προϊόντα αυτά κατατάσσονται κατά κατηγορία των τελικών προϊόντων που θα παραχθούν·

β) την ποσότητα των τελικών προϊόντων που έχουν παραχθεί ή που υπολογίζονται να παραχθούν από την ποσότητα που αναφέρεται στο στοιχείο α)· τα προϊόντα αυτά κατανέμονται σύμφωνα με το τελευταίο εδάφιο του άρθρου 4 στοιχείο ε) του κανονισμού (ΕΟΚ) αριθ. 1599/84.

2. Εκτός από τα έγγραφα που προβλέπονται στο άρθρο 12 παράγραφος 2 του κανονισμού (ΕΟΚ) αριθ. 1599/84, η αίτηση για ενίσχυση συνοδεύεται από δήλωση στην οποία η επιχείρηση μεταποίησης αναφέρει:

α) το καθαρό βάρος των τελικών προϊόντων που έχουν παραχθεί κατά τη διάρκεια της τρέχουσας περιόδου εμπορίας για τα οποία δε χορηγείται ενίσχυση· τα προϊόντα αυτά κατατάσσονται όπως και τα προϊόντα για τα οποία χορηγείται ενίσχυση·

β) το καθαρό βάρος της πρώτης ύλης που χρησιμοποιήθηκε για τη μεταποίηση κάθε τελικού προϊόντος που αναφέρεται στο στοιχείο α).

Άρθρο 10

Κάθε κράτος μέλος ανακοινώνει στην Επιτροπή, εκτός από τις πληροφορίες που προβλέπονται στο άρθρο 19 του κανονισμού (ΕΟΚ) αριθ. 1599/84:

α) το αργότερο μέχρι την 1η Απριλίου κάθε έτους:

i) τη συνολική ποσότητα που εκφράζεται σε καθαρό βάρος, των τελικών προϊόντων που προβλέπονται στο άρθρο 9 παράγραφος 2 στοιχείο α)· τα προϊόντα αυτά κατατάσσονται σύμφωνα με τις ίδιες μεθόδους όπως εκείνες που προβλέπονται στο άρθρο 19 στοιχείο α) του κανονισμού (ΕΟΚ) αριθ. 1599/84·

ii) τη συνολική ποσότητα των πρώτων υλών που χρησιμοποιήθηκαν για τη μεταποίηση σε κάθε ομάδα τελικών προϊόντων που προβλέπεται στο σημείο i)·

β) το αργότερο μέχρι τις 16 Νοεμβρίου κάθε έτους:

i) τη συνολική ποσότητα των νωπών προϊόντων που προβλέπονται στο άρθρο 9 παράγραφος 1 στοιχείο α) που χρησιμοποιήθηκε ή πρόκειται να χρησιμοποιηθεί για μεταποίηση· τα προϊόντα αυτά κατατάσσονται σύμφωνα με τα τελικά προϊόντα που πρόκειται να παραχθούν·

ii) την εκτιμώμενη παραγωγή τελικών προϊόντων, εκφρασμένη σε καθαρό βάρος, που πρόκειται να ληφθεί από την ποσότητα που προβλέπεται στο σημείο i)· τα προϊόντα αυτά κατατάσσονται σύμφωνα με τη μέθοδο που προβλέπεται στο άρθρο 19 στοιχείο στ) σημείο ii) του κανονισμού (ΕΟΚ) αριθ. 1599/84.

Άρθρο 11

Ο παρών κανονισμός αρχίζει να ισχύει την επόμενη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Ιουλίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 49 της 27. 2. 1986, σ. 1.

(2) ΕΕ αριθ. L 198 της 26. 7. 1988, σ. 21.

(3) ΕΕ αριθ. L 198 της 26. 7. 1988, σ. 14.

(4) ΕΕ αριθ. L 152 της 8. 6. 1984, σ. 16.

(5) ΕΕ αριθ. L 205 της 30. 7. 1988, σ. 85.